NEX วิ่ง 3 วันพุ่ง 18% จับตาปีนี้ “เทิร์นอะราวด์” กำไรทะลุ 500 ลบ. รับรู้ “เมล์ EV” หนุน
NEX แรลลี่ 3 วันพุ่ง 18% แตะ 7 บาท จับตาผลงานปี 64 “เทิร์นอะราวด์” มีกำไร 501 ล้านบาท หลังทยอยส่งมอบ “เมล์ EV” ช่วงไตรมาส 3-4/64 ฟากโบรกเชียร์ "ซื้อ" เป้า 12 บาท
30 มิ.ย. 2564

ผู้สื่อข่าวรายงานว่า ราคาหุ้น บริษัท เน็กซ์ พอยท์ จำกัด (มหาชน) หรือ NEX ณ เวลา 10.34 น. อยู่ที่ระดับ 7 บาท บวก 0.35 บาท หรือ 5.26% สูงสุดที่ระดับ 7.10 บาท ต่ำสุดที่ระดับ 6.70 บาท ด้วยมูลค่าการซื้อขาย 196.299 ล้านบาท โดยราคาหุ้นปรับตัวเพิ่มขึ้นแรงต่อเรื่อง 3 วันนับตั้งแต่ราคาปิดที่ระดับ 5.95 บาท เมื่อวันที่ 25 มิ.ย.64 คิดเป็นการเพิ่มขึ้น 1.05 บาท หรือ 18%

บริษัทหลักทรัพย์ ฟินันเซีย ไซรัส ระบุในบทวิเคราะห์วันนี้ (30มิ.ย.64) คาดการว่าผลการดำเนินงานของ NEX จะเริ่มเทิร์นอะราวด์ผ่านส่วนแบ่งกำไรจาก AAB ที่จะเข้ามา
โดยคาด NEX มีกำไรในไตรมาส 3/64 และโตก้าวกระโดดในไตรมาส 4/64 จากการทยอยส่งมอบรถเมล์ EV และปี 2565 มีโอกาสได้คำสั่งซื้อรถเมล์และรถบรรทุก EV สูงถึง 6 พันคัน ซึ่งเป็นตลาดที่ยังแข่งขันต่ำหนุนการเติบโตระยะยาว
พร้อมกันนี้ คาดกำไรปี 2564 ที่ 501 ล้านบาท พลิกจากขาดทุนปีก่อน และคาดจะเติบโต 192% ในปี 2565 โดยมอง NEX เป็นผู้เล่นในกลุ่ม EV ที่น่าสนใจที่สุด โดยให้ราคาเป้าหมาย 12 บาท แนะนำ “ซื้อ”